
Ministru kabineta noteikumi Nr. 182
Rīgā 2026. gada 31. martā (prot. Nr. 17 25. §)
Kārtība, kādā izsludinātas enerģētiskās krīzes laikā un Starptautiskās Enerģētikas aģentūras aktivizētu koordinētu ārkārtas reaģēšanas pasākumu gadījumā tiek pārdotas valsts naftas produktu drošības rezerves 
 Izdoti saskaņā ar Enerģētikas likuma 73. un 75.1 pantu
· 1. Noteikumi nosaka:
· 1.1. kārtību, kādā valsts īpašumā esošās drošības rezerves un naftas produktus, par kuriem komersanti sniedz drošības rezervju pakalpojumu drošības rezervju izveidei (turpmāk abi kopā – drošības rezerves), un aviācijas nozares uzturētas drošības rezerves izsludinātas enerģētiskās krīzes laikā pārdod pēc valsts vai pašvaldības enerģētiskās krīzes centra pieprasījuma;
· 1.2. drošības rezervju un aviācijas nozares uzturētu drošības rezervju izmantošanas kārtību un kārtību, kādā tiek ierobežots naftas produktu patēriņš, ja Starptautiskā Enerģētikas aģentūra aktivizē koordinētus ārkārtas reaģēšanas pasākumus un pieprasa tās dalībvalstīm uzsākt kolektīvās darbības.
· 2. Enerģētiskās krīzes gadījumā lēmumu par drošības rezervju pārdošanu un aviācijas nozares uzturētu drošības rezervju izmantošanu pieņem Ministru kabinets pēc Klimata un enerģētikas ministrijas priekšlikuma, pamatojoties uz Valsts enerģētiskās krīzes centra vai pašvaldības enerģētiskās krīzes centra pieprasījumu.
· 3. Starptautiskās Enerģētikas aģentūras aktivizētu ārkārtas reaģēšanas pasākumu gadījumā lēmumu par drošības rezervju pārdošanu un aviācijas nozares uzturētu drošības rezervju izmantošanu pieņem Ministru kabinets pēc Ekonomikas ministrijas priekšlikuma, kas saskaņots ar Klimata un enerģētikas ministriju.
· 4. Lai saņemtu Eiropas Komisijas atļauju drošības rezervju un aviācijas nozares uzturētu drošības rezervju izmantošanai, Ekonomikas ministrija iesniedz Eiropas Komisijai lūgumu sasaukt Naftas un naftas produktu koordinācijas grupas konsultāciju sanāksmi. Ja drošības rezerves un aviācijas nozares uzturētas drošības rezerves ir nepieciešams izmantot īpaši steidzami, pirms saņemta Eiropas Komisijas atļauja, Ekonomikas ministrija nekavējoties informē Eiropas Komisiju par Ministru kabineta pieņemto lēmumu par drošības rezervju pārdošanu un aviācijas nozares uzturētu drošības rezervju izmantošanu.
· 5. Lai izvērtētu nepieciešamību drošības rezervju pārdošanai un aviācijas nozares uzturētu drošības rezervju izmantošanai, komersantiem, kuri saskaņā ar Enerģētikas likuma 72.1 panta pirmo un otro daļu maksā pakalpojuma maksu par drošības rezervju izveidi un uzturēšanu (turpmāk – komersanti), un aviācijas nozares komersantiem pēc sabiedrības ar ierobežotu atbildību "Publisko aktīvu pārvaldītājs Possessor" (turpmāk – Possessor) pieprasījuma ir pienākums sniegt informāciju Possessor noteiktajā apjomā un termiņā par to rīcībā esošajiem naftas produktiem un piegādēm.
· 6. Drošības rezerves komersantiem pārdod tādā veidā, kādā tās ir veidotas un uzglabātas.
· 7. Possessor un aviācijas nozares komersanti var savstarpēji vienoties par aviācijas nozares uzturētu drošības rezervju atpirkšanu to izmantošanai izsludinātas enerģētiskās krīzes laikā vai Starptautiskās Enerģētikas aģentūras aktivizētu koordinētu ārkārtas reaģēšanas pasākumu gadījumā. Ja Possessor un aviācijas nozares komersanti vienojas par drošības rezervju atpirkšanu:
· 7.1. aviācijas nozares komersantiem ir pienākums pirms pārdošanas apliecināt to uzturēto drošības rezervju kvalitāti un izcelsmi;
· 7.2. tiek piemērota šo noteikumu 9. punktā minētā atpirkšanas cenas noteikšanas kārtība.
· 8. Izsludinātas enerģētiskās krīzes laikā aviācijas nozares komersanti izmanto pašu uzturētas drošības rezerves. Possessor un aviācijas nozares komersanti var savstarpēji vienoties par drošības rezervju pārdošanu aviācijas nozares komersantiem, ja tās pilnā apjomā nav pārdotas komersantiem. 
· 9. Drošības rezervju pārdošanas cenu Possessor nosaka, piemērojot: 
· 9.1. Platts European Marketscan publicēto attiecīgā naftas produkta veida vidējo naftas produktu kotācijas vērtību par pēdējām septiņām kalendāra dienām pirms dienas, kad tiek uzsākta naftas produktu piegāde komersantam:
· 9.1.1. dīzeļdegvielai – Platts ULSD 10 ppm, Cargoes CIF NWE/Basis ARA  kotācija (Platts kods: AAVBG00);
· 9.1.2. reaktīvajai degvielai – Platts Jet, Cargoes CIF NWE/Basis ARA kotācija (Platts kods: PJAAU00);
· 9.1.3. benzīnam – Platts Gasoline 10 ppm, Cargoes CIF NWE/Basis ARA kotācija (Platts kods: AAXFQ00);
· 9.2. prēmiju, ko izsaka par vienu tonnu naftas produktu. Dīzeļdegvielai tiek piemērota blīvuma eskalācija vai deskalācija pie 0,845 kilogramiem litrā 15 °C temperatūrā. Benzīnam tiek piemērota blīvuma eskalācija vai deskalācija pie 0,755 kilogramiem litrā 15 °C temperatūrā. Reaktīvajai degvielai tiek piemērota  blīvuma eskalācija vai deskalācija pie 0,800 kilogramiem litrā 15 °C temperatūrā.
· 10. Possessor pārdod drošības rezerves komersantiem proporcionāli katra komersanta vidējam Latvijas Republikā realizētajam vai savam patēriņam no Eiropas Savienības dalībvalsts ievestajam, vai no trešajām valstīm importētajam attiecīgā naftas produkta apjomam, izņemot aviācijas degvielu. Vidējo apjomu attiecīgajam naftas produktam nosaka, ņemot vērā komersanta pēdējo 12 mēnešu periodā kopā Latvijas Republikā realizēto vai savam patēriņam no Eiropas Savienības dalībvalsts ievesto, vai no trešajām valstīm importēto attiecīgā naftas produkta apjomu, izņemot aviācijas degvielu. 12 mēnešu periodu aprēķina, nosakot, ka divpadsmitais mēnesis  ir  priekšpēdējais mēnesis pirms šo noteikumu 2. un 3. punktā minētā Ministru kabineta lēmuma pieņemšanas.
· 11. Komersants ir tiesīgs atteikties no drošības rezervju iegādes vai samazināt tam piekritīgo drošības rezervju apjomu. 
· 12. Possessor nogādā uz Latviju drošības rezerves, kuras atrodas ārvalstīs, savukārt komersants tā iegādātās drošības rezerves transportē no drošības rezervju uzglabāšanas vietas Latvijā.  
· 13. Drošības rezervju pārdošanai izmanto atpirkšanas zīmi. Atpirkšanas zīme ir  aizpildīts un Possessor un komersanta parakstīts dokuments, kas apliecina drošības rezervju pārdošanu atpirkšanas zīmē norādītajam komersantam. Atpirkšanas zīmē norāda naftas produkta veidu, naftas produkta daudzumu (tonnās), atpirkšanas cenu par vienu tonnu, kopējo atpirkšanas cenu un citu nepieciešamo informāciju.
· 14. Par drošības rezervju pieņemšanu un nodošanu naftas produktu glabātājs un naftas produktu pārvadātājs paraksta pieņemšanas un nodošanas aktu. Vienas dienas laikā pēc akta abpusējas parakstīšanas naftas produktu glabātājs pieņemšanas un nodošanas aktu nosūta Possessor. Pieņemšanas un nodošanas aktā norāda informāciju par atpirkšanas zīmi un degvielas komersantam nodoto naftas produktu veidu un katra veida apjomu (tonnās).
· 15. Atpirkšanas zīmi un pieņemšanas un nodošanas aktu paraksta ar drošu elektronisko parakstu, kas satur laika zīmogu. Ja tas nav iespējams, atpirkšanas zīmi un pieņemšanas un nodošanas aktu paraksta papīra formā. Atpirkšanas zīmi papīra formā paraksta trīs eksemplāros, no kuriem viens eksemplārs glabājas pie Possessor un pa vienam eksemplāram pie komersanta un pie naftas produktu glabātāja. Pieņemšanas un nodošanas aktu papīra formā paraksta četros eksemplāros, no kuriem viens eksemplārs glabājas pie Possessor un pa vienam eksemplāram  pie komersanta, pie naftas produktu glabātāja un pie naftas produktu pārvadātāja. 
· 16. Par komersantam pārdotajām valsts īpašumā esošajām drošības rezervēm komersants veic samaksu atpirkšanas zīmē norādītās naftas produktu cenas apmērā, pamatojoties uz Possessor izsniegtu attaisnojuma dokumentu atbilstoši grāmatvedību regulējošiem normatīvajiem aktiem.
· 17. Enerģētikas likuma pārejas noteikumu 80. punktā minētajā pārejas periodā par komersantam pārdodamajām drošības rezervēm, par kurām komersanti sniedz drošības rezervju pakalpojumu drošības rezervju izveidei, samaksu veic atbilstoši līgumiem par drošības rezervju pakalpojuma iegādi.
· 18. Pēc Eiropas Komisijas norādījumu saņemšanas lēmumu par drošības rezervju un aviācijas nozares uzturētu drošības rezervju atjaunošanu Eiropas Komisijas noteiktā termiņā pieņem Ministru kabinets, pamatojoties uz Ekonomikas ministrijas priekšlikumu, kas saskaņots ar Klimata un enerģētikas ministriju.
· 19. Ja Starptautiskās Enerģētikas aģentūras ārkārtas reaģēšanas pasākumu aktivizēšanas gadījumā ir nepieciešams organizēt naftas produktu patēriņa ierobežošanu, klimata un enerģētikas ministrs sasauc Valsts enerģētiskās krīzes centra sēdi, lai sagatavotu priekšlikumus Ministru kabinetam par naftas produktu patēriņa ierobežošanu saskaņā ar 1974. gada 18. novembra Nolīgumu par Starptautisko enerģētikas programmu.
· 20. Šo noteikumu 17. punkts ir spēkā līdz 2028. gada 31. decembrim.
Informatīva atsauce uz Eiropas Savienības direktīvām
· Noteikumos iekļautas tiesību normas, kas izriet no Eiropas Padomes 2009. gada 14. septembra Direktīvas 2009/119/EK, ar ko dalībvalstīm uzliek pienākumu uzturēt jēlnaftas un/vai naftas produktu obligātas rezerves.

